ai4bharat/Pralekha huggingface dataset:
आरोग्य आणि कुटुंब कल्याण मंत्रालय
चारधाम यात्रेकरूंच्या आरोग्यसेवा आणि सुरक्षिततेसाठी त्रिस्तरीय आरोग्य पायाभूत सुविधा तयार करणार : डॉ मनसुख मांडवीय
जीवरक्षक प्रणाली आणि आपत्कालीन वाहतुकीसाठी चारधाम महामार्गावर रुग्णवाहिका उपलब्ध करून देणार
यात्रा काळात आरोग्य सेवा देण्यासाठी पदव्युत्तर पदवी  अभ्यासक्रमाच्या विद्यार्थ्यांना तैनात करणार
एम्स ऋषिकेश, देहरादून आणि श्रीनगर वैद्यकीय महाविद्यालयाच्या रेफरल सहाय्यासह यात्रेकरूंसाठी ड्रोनद्वारे आपत्कालीन औषधे पुरवली जाणार
“ देशभरातून चामधाम यात्रेला निघालेल्या यात्रेकरूंसाठी सरकार लवकरच बळकट आरोग्यसेवा सहाय्य आणि आपत्कालीन व्यवस्थापन पायाभूत सुविधा निर्माण करणार आहे. यात्रेकरूंना त्यांच्या प्रवासादरम्यान वैद्यकीय दृष्टिकोनातून सुविधा पुरवल्या जातील हे सुनिश्चित करण्यासाठी ही त्रिस्तरीय रचना असेल.” उत्तराखंडचे आरोग्य मंत्री डॉ धनसिंग रावत यांनी आज आज नवी दिल्लीत केंद्रीय आरोग्य आणि कुटुंब कल्याण मंत्री डॉ मनसुख मांडवीय यांची भेट घेतल्यानंतर, मांडवीय यांनी ही माहिती दिली. यावेळी उत्तराखंडच्या आरोग्यमंत्र्यांनी दरवर्षी चार धाम यात्रा करणार्या लाखो यात्रेकरूंसाठी आरोग्य सेवा आणि आपत्कालीन पायाभूत सुविधा विकसित करण्यासाठी केंद्र सरकारकडून साहाय्यासाठी विनंती केली.खडतर मार्गावर यात्रेकरूंना भेडसावणाऱ्या आरोग्यविषयक आव्हानांची आणि पक्षाघात इत्यादीसारख्या आरोग्य आपत्कालीन परिस्थितींमुळे गेल्या काही महिन्यांत यात्रेकरूंच्या मृत्यूच्या संख्येमद्दल त्यांनी केंद्रीय आरोग्यमंत्र्यांना माहिती दिली. यातील अनेक मृत्यू हे ज्यांना सह-विकाराने ग्रासले होते अशा यात्रेकरूंचे होते , असेही त्यांनी सांगितले.
यावेळी डॉ. मांडवीय यांनी भारत सरकारकडून संपूर्ण पाठिंबा देण्याचे आश्वासन दिले आणि "चारधाम यात्रेकरूंसाठी सर्वोत्कृष्ट आरोग्य सेवा आणि आरोग्य आपत्कालीन पायाभूत सुविधा पुरविल्या जातील" असे त्यांनी सांगितले. या आरोग्य सुविधा पुरवताना पक्षाघाताचे  व्यवस्थापन आणि उपचार सुनिश्चित करण्यासाठी अत्याधुनिक रुग्णवाहिका आणि स्ट्रोक व्हॅनचे मजबूत जाळे नियोजित आहे, अशी माहिती त्यांनी दिली. यात्रा मार्गावरील वेगवेगळ्या ठिकाणी या रुग्णवाहिका तैनात असतील, असेही त्यांनी सांगितले. देशभरातील वैद्यकीय महाविद्यालयातील पदव्युत्तर पदवी अभ्यासक्रमाच्या  विद्यार्थ्यांना बळकट आरोग्य सेवा पायाभूत सुविधांचा भाग म्हणून तैनात करण्याचा प्रस्ताव आहे. हे विद्यार्थी प्रथम प्रतिसाद देणारे म्हणून काम करतील.पीजी विद्यार्थ्यांसाठी “हा अनुभव कौशल्य आणि क्षमता वाढवणारा सराव म्हणूनही कामी येईल.असे डॉ मांडविया यांनी स्पष्ट केले.
याशिवाय यात्रेच्या उंच ठिकाणी आपत्कालीन औषधे पुरविण्यासाठी ड्रोनचाही वापर केला जाणार आहे.अलीकडेच ईशान्य प्रदेशात कोविड 19 प्रतिबंधक लसींच्या वाहतुकीसाठी ड्रोनचा यशस्वीपणे वापर करण्यात आला आहे; केदारनाथ, बद्रीनाथ, गंगोत्री आणि यमुनोत्री ही तीर्थस्थाने गढवाल हिमालयात 10,000 फुट उंचीवर आहेत. औषधे पोहोचवण्यासाठी आणि ती घेण्यासाठी अलीकडेच एम्स -ऋषिकेशने ड्रोन सेवा सुरू केली आहे.“एम्स ऋषिकेश, देहरादून वैद्यकीय महाविद्यालय आणि श्रीनगर वैद्यकीय महाविद्यालयांमधील तज्ञांकडून उपचारासाठी एकीकृत केंद्र म्हणून एक मजबूत रेफरल बॅकएंड प्रणाली विकसित केली जात आहे.हे यात्रेकरूंच्या आरोग्यासाठी संपूर्ण वैद्यकीय उपचार प्रदान करेल, असे केंद्रीय आरोग्यमंत्री म्हणाले.
यात्रेकरूंना हवामानाची माहिती देण्यासाठी संकेतस्थळ /पोर्टल, नवीन हवामानाशी जुळवून घेण्याचे महत्त्व, यात्रामार्गावरील आरोग्य सुविधा , कॉल सेंटर क्रमांक, यात्रापूर्व तपासणी , आपत्कालीन साहाय्य क्रमांक इ. नागरिक स्नेही संवाद आणि जागरूकता उपक्रमांद्वारे या उपाययोजनांना पाठबळ दिले जाईल
मंत्रिमंडळ
नदी जोड प्रकल्पासाठीच्या विशेष समितीच्या सद्यस्थिती-प्रगतीचा मंत्रिमंडळाच्या बैठकीत आढावा
नवी दिल्ली, 6 जून 2018
पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत, नदी जोड प्रकल्पासाठी स्थापन करण्यात आलेल्या विशेष समितीच्या सद्यस्थिती आणि प्रगतीचा आढावा घेण्यात आला. या समितीने आपला अहवाल आज मंत्रिमंडळाला सादर केला.
या संदर्भात सर्वोच्च न्यायालयाने 27-2-2015 रोजी दिलेल्या निकालाला अनुसरून तसेच, त्यानंतर दाखल करण्यात आलेल्या रिट याचिकेवर सुनावणी करतांना, नदी जोड प्रकल्पाच्या अध्ययनासाठी समिती नियुक्त करण्याचे निर्देश, न्यायालयाने केंद्र सरकारला दिले होते, त्यानुसार ही समिती तयार करण्यात आली आहे.
या समितीने नदी जोड प्रकल्पाबाबत दिलेल्या अहवालात, केन-बेटवा जोड, दमणगंगा-पिंजाळ जोड, पारा-तापी-नर्मदा जोड आणि इतर हिमालयन आणि बारमाही नद्यांच्या जोडणीविषयीच्या अध्ययनाचा सविस्तर माहिती देण्यात आली आहे.
B.Gokhale/ R.Aghor/D.Rane
(Visitor Counter : 69
माहिती आणि प्रसारण मंत्रालय
डीडी न्यूज कॉन्क्लेव्ह फिनाले, 'भारत प्रथम' -एका विश्वगुरुचे निर्माण, या परराष्ट्र धोरणावर केन्द्रीत
'आझादी का अमृत महोत्सव'चा एक भाग म्हणून- भारताच्या गौरवशाली स्वातंत्र्याची 75 वर्षे साजरी करत असताना, डीडी न्यूजने मान्यवर, धोरणकर्ते आणि संबंधित क्षेत्रातील तज्ञांना एकत्र आणून सात भागांच्या कॉन्क्लेव्ह अर्थात संमेलन मालिकेचा समारोप केला. कॉन्क्लेव्हमध्ये युवा शक्तीपासून सामाजिक सक्षमीकरण, राहणीमान सुलभतेपर्यंत, नवीन भारताच्या नानाविध पैलूंना स्पर्श करत विविध विषयांवर चर्चा झाली.
या मालिकेतील अंतिम कॉन्क्लेव्हमध्ये 'भारत प्रथम' -एका विश्वगुरुचे निर्माण, या परराष्ट्र धोरणावर चर्चा करण्यात आली. यात केंद्रीय परराष्ट्र मंत्री डॉ. एस. जयशंकर यांच्यशी थेट विशेष संवाद साधण्यात आला. सत्राचे संचालन डॉ. हर्षवर्धन पंत, विशेष प्रतिनीधी, ओआरएफ यांनी केले. ते नंतर व्हाइस एडमिरल शेखर सिन्हा, एकात्मिक संरक्षण स्टाफचे माजी प्रमुख, डॉ अरविंद गुप्ता, माजी उप एनएसए आणि प्रा. स्कूल ऑफ इंटरनॅशनल स्टडीज, जेएनयू यांच्या परिसंवादातही सहभागी झाले. सत्रादरम्यान आंतरराष्ट्रीय संबंधांचे शिक्षक आणि विद्यार्थ्यांशी स्टुडिओत उपस्थित प्रेक्षकांनी संवाद साधला.
भारताच्या परराष्ट्र धोरणात 3 सीमुळे परिवर्तन झाले आहे - कॅपेबिलिटीज् , क्रेडिबिलिटी  आणि कन्टेक्स्ट  असे केन्द्रीय परराष्ट्र मंत्री डॉ. एस. जयशंकर म्हणाले. कोविड -19 महामारीच्या काळात केलेल्या कामामुळे भारताची क्षमता वाढलेली दिसून आली आहे. पीपीपीच्या मोजणीनुसार भारताची वाढती अर्थव्यवस्था आता तिसऱ्या क्रमांकाची आहे, जागतिक अजेंडा तयार करण्यात त्याचा प्रभाव आणि जागतिक मानवी संकटांना 'प्रथम प्रतिसाद देणारा' म्हणून त्याची भूमिका या सर्वांनी जगाचा भारताच्या क्षमतेकडे पाहण्याचा दृष्टिकोन बदलला आहे.
अधिक माहितीसाठी कृपया येथे क्लिक करा
पंतप्रधान कार्यालय
जागतिक महिला मुष्टीयुद्ध अजिंक्यपद स्पर्धेत सुवर्ण पदक जिंकल्याबद्दल पंतप्रधानांकडून मेरी कोमचे अभिनंदन
नवी दिल्ली, 24 नोव्हेंबर 2018
जागतिक महिला मुष्टीयुद्ध अजिंक्यपद स्पर्धेत सुवर्ण पदक जिंकल्याबद्दल पंतप्रधान नरेंद्र मोदी यांनी मेरी कोमचे अभिनंदन केले आहे.
‘भारतीय क्रीडा क्षेत्रासाठी हा अत्यंत अभिमानाचा क्षण आहे. जागतिक मुष्टीयुद्ध स्पर्धेत सुवर्ण पदक जिंकल्याबद्दल मेरी कोमचे अभिनंदन. ज्या नेटाने मेरी कोम आपल्या खेळात प्राविण्य मिळवले आहे आणि जागतिक पातळीवर आपले कर्तृत्व सिद्ध केले आहे, हा तिचा प्रवास प्रेरणादायी आहे. तिने मिळवलेले यश विशेष आहे.’ असे पंतप्रधानांनी म्हटले आहे.
B. Gokhale/R.Aghor/D. Rane
(Visitor Counter : 67
उपराष्ट्रपती कार्यालय
लॉकडाऊनच्या काळात शेतकरी आणि कृषी क्षेत्राला सर्वोच्च प्राधान्य देण्याचे उपराष्ट्रपतींचे केंद्र आणि राज्य सरकारांना आवाहन
लॉकडाऊनच्या काळात शेतकऱ्यांना येणाऱ्या अडचणीबाबत उपराष्ट्रपतीनी केंद्रीय कृषी मंत्र्यांशी केली चर्चा
नवी दिल्ली, 15 एप्रिल 2020
लॉकडाऊनच्या काळात शेतकरी आणि कृषी क्षेत्राला सर्वोच्च प्राधान्य देण्याचे आवाहन उपराष्ट्रपती एम व्यंकय्या नायडू यांनी केंद्र आणि राज्य सरकारांना केले आहे. या काळात कृषी संबंधित कामे आणि आणि कृषी उत्पादनांची सुरळीत वाहतूक सुनिश्चित करण्याची सूचना त्यांनी यावेळी केली.
केंद्रीय कृषी मंत्री नरेंद्र सिंह तोमर यांच्याशी उपराष्ट्रपतीनी आज चर्चा केली. कृषी क्षेत्रासाठी कृषी मंत्रालयाने केलेल्या विविध उपाययोजनांची उपराष्ट्रपतींनी प्रशंसा केली. उत्पादक आणि ग्राहक या दोघांचेही हितरक्षण व्हावे असे त्यांनी सांगितले.
कृषी उत्पादक संघटीत नसल्याने अनेकदा त्यांची मते दुर्लक्षित राहतात असे सांगून, त्यांच्या हिताचे रक्षण करणे हे सरकारचे कर्तव्य असल्याचे ते म्हणाले. हे प्रामुख्याने राज्य सरकारांचे कर्तव्य असले तरी या संदर्भात केंद्र सरकारने त्यांना वेळोवेळी मार्गदर्शन आणि सहाय्य करावे असे उपराष्ट्रपतींनी सांगितले.
फळे, भाज्या यासारख्या नाशिवंत कृषी उत्पादनांकडे अधिक लक्ष पुरवण्याचे आवाहन करत अशा नाशिवंत कृषी मालाची साठवण आणि विपणन यासाठी विशेष काळजी घेतली पाहिजे, असे ते म्हणाले.
कृषी उत्पादने थेट शेतकऱ्याकडून खरेदी करण्याच्या दृष्टीने कृषी उत्पन्न बाजार समिती कायद्यात योग्य ते फेरबदल करण्याची सूचना त्यांनी केली. यामुळे ग्राहकांसाठी फळे, भाजीपाला आणि इतर कृषी मालाची पुरेशी उपलब्धता राहण्यासाठी मदत होईल असे ते म्हणाले.
कृषी उत्पादनांची वाहतूक सुरळीत राखण्याच्या गरजेवर भर देत अशा वाहतुकीमध्ये कोणताही अडथळा येणार नाही याची खातरजमा प्रशासनाने करावी. सध्याचा कापणीचा हंगाम लक्षात घेता कृषी साधने आणि यंत्रांची आवक-जावक सुलभ राहावी असे आवाहन त्यांनी केले.
शेतकऱ्यांचे हित रक्षण करण्यासाठी सरकारने उचललेल्या पावलांविषयी कृषी मंत्र्यांनी यावेळी तपशीलवार माहिती दिली. या संदर्भात केंद्रीय कृषी मंत्रालय राज्य सरकारे आणि केंद्र शासित प्रदेशांसमवेत काम करत आहे. संकटाच्या या काळात शेतकऱ्यांना मदत करण्यासाठी सरकार आवश्यक ती सर्व पाऊले उचलेल, असे कृषी मंत्र्यांनी सांगितले.
G.Chippalkatti/N.Chitale/P.Malandkar
(
पंतप्रधान कार्यालय
आंबेडकर जयंतीनिमित्त पंतप्रधानांच्या जनतेला शुभेच्छा
नवी दिल्ली, 14 एप्रिल 2020
डॉ. बाबासाहेब आंबेडकर यांच्या जयंतीनिमित्त पंतप्रधान नरेंद्र मोदी यांनी देशाच्या जनतेला शुभेच्छा दिल्या आहेत.
‘‘बाबासाहेब डॉ. भीमराव आंबेडकर यांच्या जयंतीनिमित्त सर्व देशवासियांच्या वतीने त्यांना विनम्र श्रध्दांजली’’, असं पंतप्रधान म्हणाले.
बाबासाहेब डॉ. भीमराव अम्बेडकर को उनकी जयंती पर सभी देशवासियों की ओर से विनम्र श्रद्धांजलि। #AmbedkarJayanti pic.twitter.com/ddDiD8HAe5
— Narendra Modi  April 14, 2020

‘‘ डॉ. बाबासाहेब आंबेडकर यांची आज जयंती आहे. बाबासाहेब मानवतेसाठीच जगले. ज्या ज्या गोष्टी अमानवीय होत्या, त्या त्या सर्व गोष्टी ते नाकारत होते. डॉ. बाबासाहेब आंबेडकर यांनी स्वांतत्र्यानंतरच्या भारतासाठी नवनवीन नीती दिल्या होत्या. नवीन दृष्टीकोण दिला होता. बाबासाहेबांच्या विचारधारेच्या मुळामध्ये अनेक समानता अनेक रुपांनी समाविष्ट झालेली होती. सन्मान देण्याची समानता, कायद्याची समानता, अधिकाराची समानता, मानवीय गरिमा राखण्याची समानता, संधीची समानता... अशा कितीतरी विषयांमध्ये बाबासाहेबांनी आपल्या जीवनामध्ये सातत्याने त्यांच्या व्याख्या निश्चित केल्या. आणि विषयांच्या मुद्यांवर सतत चर्चा केली. अशा महापुरूषांचे चिंतन म्हणजे आपल्याला प्रेरणा देणारे आहे. आपल्याला ताकद देणारे आहे. आज जयंतीनिमित्त, मी बाबासाहेब आंबेडकरांचे करतो. त्यांना नमन करतो. ’’
B.Gokhale/S.Bedekar/P.Kor
(
रेल्वे मंत्रालय
देशाच्या विविध भागांत वापरले जात आहेत रेल्वेचे 169 कोविड सुविधा डबे
राज्यांच्या वापराकरिता रेल्वेने सज्ज ठेवली सुमारे 64 हजार खाटांची व्यवस्था
रेल्वे विभागाने राज्य सरकारांच्या मागणीनुसार नागपूर येथे केली कोविड सुविधा असलेल्या डब्यांची व्यवस्था
कोविड विरोधात एकजूटीने सुरु असलेल्या लढ्यात सहभागी होत, रेल्वे मंत्रालयाने राज्यांच्या वापराकरिता सुमारे 64,000 खाटांची व्यवस्था असलेले जवळजवळ 4000 रेल्वे डबे सज्ज ठेवले आहेत.
सद्यस्थितीला यापैकी 169 डबे विविध राज्यांना कोविड उपचार सुविधेसाठी हस्तांतरित करण्यात आले आहेत.
नागपूर जिल्ह्यातून कोविड सुविधा असलेल्या रेल्वे डब्यांची नव्याने मागणी झाली आहे. त्यादृष्टीने, नागपूर येथील विभागीय रेल्वे व्यवस्थापक आणि नागपूर महानगरपालिकेचे आयुक्त यांच्यात सामंजस्य करार करण्यात आला आहे. त्यानुसार, रेल्वे विभाग प्रत्येकी 11 डबे असलेल्या कोविड सुविधा गाड्या महानगरपालिकेला उपलब्ध करून देईल, या गाड्यांमधील प्रत्येक डब्यात, सुधारित शयनव्यवस्थेसह 16 कोविड रुग्णांची सोय होऊ शकेल. सामंजस्य करारात म्हटल्यानुसार, राज्य सरकारकडून या डब्यांमध्ये आवश्यक वैद्यकीय सोयीसुविधांची सज्जता केली जाईल आणि वैद्यकीय कर्मचाऱ्यांसाठी विशेष जागेची व्यवस्था आणि उपयुक्त सुविधांसह स्वच्छता राखणे आणि खानपान सुविधेच्या पुरविणे याची जबाबदारी रेल्वे विभागाकडे असेल.
राज्यात, नंदुरबार येथे 57 रुग्ण सध्या या सुविधेचा लाभ घेत आहेत, त्यापैकी एका रुग्णाला आता तिथून हालविण्यात आले आहे. त्या ठिकाणी कोविड रुग्णांसाठी 322 खाटा अजूनही उपलब्ध आहेत.
पंतप्रधान कार्यालय
पंतप्रधान आणि उझबेकिस्तानचे राष्ट्राध्यक्ष यांच्यात द्विपक्षीय बैठक
नवी दिल्ली, 16 सप्टेंबर 2022
शांघाय सहकार्य संघटनेच्या  सदस्य देशांच्या प्रमुखांच्या 22 व्या बैठकीच्या निमित्ताने, उझबेकिस्तानच्या समरकंद येथे पंतप्रधान नरेंद्र मोदी यांनी उझबेकिस्तान प्रजासत्ताकचे राष्ट्राध्यक्ष शवकत मिर्जिओयेव यांची भेट घेतली.
राजनैतिक संबंधांच्या स्थापनेच्या 30 व्या वर्धापन दिनानिमित्त उभय देशांसाठी हे विशेष वर्ष आहे.डिसेंबर 2020 मध्ये झालेल्या आभासी संमेलनात घेतलेल्या निर्णयांच्या अंमलबजावणीसह द्विपक्षीय संबंधांमधील एकंदर प्रगतीचा दोन्ही नेत्यांनी आढावा घेतला .
उभय नेत्यांनी द्विपक्षीय सहकार्याच्या प्राधान्य क्षेत्रांवर विशेषत: व्यापार, आर्थिक सहकार्य आणि संपर्क सुविधा या विषयांवर चर्चा केली.व्यापार क्षेत्रामध्ये वैविध्य आणण्यासाठी एकत्रित प्रयत्न करण्याची तसेच व्यापार आणि गुंतवणुकीला चालना देण्यासाठी दीर्घकालीन व्यवस्था उभी करण्याच्या गरजेवर त्यांनी भर दिला. चाबहार बंदर आणि आंतरराष्ट्रीय उत्तर दक्षिण वाहतूक मार्गिकेच्या अधिक वापरासह यासंदर्भात संभाव्य संधी खुल्या करण्यासाठी संपर्क सुविधा  महत्त्वाची मानली गेली आहे याबाबत त्यांनी चर्चा केली.
भारताचे विकासात्मक अनुभव आणि कौशल्याच्या आधारे माहिती तंत्रज्ञान, आरोग्यसेवा, उच्च शिक्षण इत्यादी क्षेत्रातील सहकार्यावर उभय नेत्यांनी भर दिला.भारतीय शैक्षणिक संस्था सुरु करण्याचे तसेच उझबेक आणि भारतीय विद्यापीठांमधील भागीदारीचे स्वागत करण्यात आले.
अफगाणिस्तानसह प्रादेशिक मुद्यांवरही यावेळी चर्चा झाली. अफगाणिस्तानचा भूभाग दहशतवादी कारवायांसाठी वापरला जाऊ नये, यावर उभय नेत्यांनी सहमती दर्शवली.
या वर्षी जानेवारीमध्ये झालेल्या पहिल्या भारत-मध्य आशिया शिखर परिषदेच्या फलनिष्पत्तीला दोन्ही नेत्यांनी खूप महत्त्व दिले.त्यांनी शिखर परिषदेच्या निर्णयांच्या अंमलबजावणीत होत असलेली प्रगतीही अधोरिखित केली.
शांघाय सहकार्य संघटनेच्या शिखर परिषदेचे उत्कृष्ट आयोजन आणि उझबेकिस्तानच्या यशस्वी अध्यक्षतेबद्दल पंतप्रधानांनी राष्ट्राध्यक्ष मिर्जिओयेव यांचे अभिनंदन केले.
S.Patil /S.Chavan/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
पंतप्रधान कार्यालय
काल संध्याकाळच्या तामिळ नववर्ष साजरी करतानाच्या संस्मरणीय कार्यक्रमाची क्षणचित्र पंतप्रधानांनी केली सामायिक
केंद्रीय राज्यमंत्री डॉक्टर एल मुरुगन यांच्या नवी दिल्ली इथल्या निवासस्थानी काल संध्याकाळी संस्मरणीय अशा तमिळ नववर्ष साजरा करण्याच्या कार्यक्रमाची क्षणचित्रे पंतप्रधान नरेंद्र मोदी यांनी सामायिक केली आहेत.
एका ट्विटच्या माध्यमातून पंतप्रधानांनी माहिती दिली की
“काल संध्याकाळच्या संस्मरणीय अशा तामिळ नवीन वर्ष साजरा करण्याच्या कार्यक्रमाची ही आहेत काही क्षणचित्रे….”
शिक्षण मंत्रालय
‘काशी तामिळ संगम’मध्ये सहभागी होण्यासाठी तामिळ प्रतिनिधींची दुसरी तुकडी मंगळवारी काशी येथे पोहोचली
नवी दिल्ली, 22 नोव्हेंबर 2022
तामिळनाडूच्या विविध भागांतील विद्यार्थी, सांस्कृतिक कलाकार, शिक्षणतज्ज्ञ, साहित्यिक, इतिहासकार इत्यादींचा समावेश असलेल्या तामिळ शिष्टमंडळाची दुसरी तुकडी, महिनाभर चालणाऱ्या ‘काशी तामिळ संगम’ मध्ये सहभागी होण्यासाठी मंगळवारी सकाळी पवित्र क्षेत्र काशी शहरात पोहोचली. वाराणसी कॅन्टोन्मेंट रेल्वे स्थानकावर पोहोचल्यावर त्यांचे मोठ्या जल्लोषात स्वागत करण्यात आले. काशी येथील महोत्सवात सहभागी झाल्यानंतर ते प्रयागराज आणि अयोध्या येथे भेट देतील.
महिनाभर चालणाऱ्या ‘काशी तमिळ संगम’मध्ये सहभागी होण्यासाठी तमिळनाडूच्या विविध भागातील प्रतिनिधींचे विविध गट वेगवेगळ्या तुकड्यांमध्ये काशी येथे पोहोचणार आहेत. वाराणसी बरोबरच ते प्रयागराज आणि अयोध्या येथे देखील भेट देतील.
दोन प्रदेशांच्या व्यक्तींमधील देवाण-घेवाण कार्यक्रमाचा मुख्य उद्देश, ज्ञान आणि संस्कृतीच्या या दोन परंपरांना एकत्र आणून, या दोन भागांतल्या लोकांमध्ये सामायिक वारशाची जाणीव निर्माण करणे, आणि त्यांच्यातील संबंध दृढ करणे हा आहे. यामुळे तामीळनाडूच्या प्रतिनिधीमंडळाला प्राचीन काशी शहराचे ऐतिहासिक महत्व जाणून घेता येईल. महिनाभर चालणाऱ्या या कार्यक्रमादरम्यान, तामिळनाडू मधील विविध सांस्कृतिक गट काशीमध्ये सांस्कृतिक कार्यक्रम आयोजित करतील.
उल्लेखनीय आहे की ‘काशी तमिळ संगम’चे उद्घाटन पंतप्रधान नरेंद्र मोदी यांच्या हस्ते 19 नोव्हेंबर रोजी करण्यात आले होते. तामीळनाडूमधील प्रतिनिधी मंडळा व्यतिरिक्त, काशी येथील स्थानिक रहिवासी देखील मोठ्या संख्येने महिनाभर चालणाऱ्या या कार्यक्रमात मोठ्या उत्साहाने सहभागी होतील.
S.Tupe/R.Agashe/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 102
पंतप्रधान कार्यालय
मणिपूरमध्ये आसाम रायफल्सच्या ताफ्यावर झालेल्या हल्ल्याचा पंतप्रधानांकडून निषेध व्यक्त
पंतप्रधान नरेंद्र मोदी यांनी मणिपूरमध्ये आसाम रायफल्सच्या ताफ्यावर झालेल्या हल्ल्याचा निषेध केला आहे. आज शहीद झालेल्या जवानांना आणि कुटुंबियांना त्यांनी श्रद्धांजली वाहिली.
पंतप्रधानांनी ट्विट संदेशात म्हटले आहे,
"मणिपूरमध्ये आसाम रायफल्सच्या ताफ्यावर झालेल्या हल्ल्याचा तीव्र निषेध करतो. आज शहीद झालेल्या जवानांना आणि कुटुंबीयांना मी श्रद्धांजली अर्पण करतो. त्यांचे बलिदान सदैव स्मरणात राहील. शोकाकुल कुटुंबियांच्या दुःखात मी सहभागी आहे."
मंत्रिमंडळ
भारतीय रेल्वे प्रशासनामध्ये व्यवस्थापकीय स्तरावर सुधारणा करण्यासाठी पुनर्रचना करण्यास केंद्रीय मंत्रिमंडळाची मान्यता
रेल्वे मंडळाचा प्रमुख ‘रेल्वे मंडळ अध्यक्ष’  हाच मुख्य कार्यकारी अधिकारी
असेल तसेच त्यांच्या सोबत चार सदस्यही असतील
नवी दिल्ली, 24 डिसेंबर 2019
पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीमध्ये भारतीय रेल्वे प्रशासनामध्ये व्यवस्थापकीय स्तरावर सुधारणा करण्यासाठी पुनर्रचना करण्यास मान्यता देण्यात आली. या ऐतिहासिक सुधारणा कार्यक्रमांमुळे भारतीय रेल्वेच्या विकासाचे इंजिन हे भारतीय विकास यात्रेचे असेल.
या सुधारणांमध्ये पुढील गोष्टींचा समावेश आहे -
- रेल्वेच्या विद्यमान आठ ‘गट अ’सेवांचे भारतीय रेल्वे व्यवस्थापन सेवा  अंतर्गत केंद्रीय सेवांमध्ये एकत्रीकरण करण्यात येणार आहे.
- रेल्वे मंडळाची फेररचना करण्यात येणार आहे. त्यानुसार रेल्वे मंडळ अध्यक्षाचा समावेश असून चार सदस्यांचा सहभाग असणार आहे. तसेच काही स्वतंत्र सदस्यही असणार आहेत.
आत्ताच्या ‘आयआरएमएस’चे यापुढे ‘आयआयएचएस’ असे नामकरण होणार आहे.
भारतीय रेल्वेला पूर्णपणे आधुनिक बनवण्याची महत्वाकांक्षी योजना आहे. त्यामध्ये रेल्वे प्रवाशांना उच्च दर्जाची सुरक्षा प्रदान करणे, उत्कृष्ट सेवा देणे आणि रेल्वे वेगवान बनवणे यांचा समावेश आहे. यासाठी आगामी 12 वर्षांमध्ये 50 लाख कोटी रूपयांची गुंतवणूक रेल्वेमध्ये करण्याचा प्रस्ताव आहे.
रेल्वे व्यवस्थापनाला आत्ता येत असलेल्या अडचणी लक्षात घेवून आणि आगामी काळातली आव्हाने जाणून घेवून प्रशासनामध्ये आमूलाग्र बदल घडवून येणार आहेत. सध्या रेल्वेमध्ये वाहतूक, बांधकाम, मेकॅनिकल, इलेक्ट्रिक, सिग्नल आणि दूरसंचार, स्टोअर, मनुष्य बळ आणि लेखा असे विविध विभागवार रचना आहे. या विभागांचे प्रमुख सचिव दर्जाचे अधिकारी आहेत. हे अधिकारी रेल्वे मंडळाचे सदस्य आहेत. आता या रचनेत परिवर्तन करण्यात येणार आहेत. त्यामुळे निर्णय प्रक्रिया सुलभ आणि जलद होण्यास मदत मिळणार आहे.
या सेवांचे एकत्रिकरण करण्याची शिफारस याआधी अनेक समित्यांनी दिली होती. यामध्ये प्रकाश टंडन समिती , राकेश मोहन समिती , सॅम पित्रोदा समिती , आणि विवेक देवरॉय समिती  यांचा समावेश आहे.
रेल्वे अधिकाऱ्यांची 7 आणि 8 डिसेंबर रोजी दोन दिवसीय ‘परिवर्तन संगोष्ठी’ आयोजित केली होती, त्यामध्ये अधिकारी वर्गाने दिलेला पाठिंबा आणि सहमती लक्षात घेवून हे बदल करण्यात येणार आहेत.
S.Tupe/S.Bedekar/P.Malandkar
(Visitor Counter : 103
ग्राहक व्यवहार, अन्न आणि सार्वजनिक पुरवठा मंत्रालय
ग्राहक व्यवहार विभाग 'ग्राहक सक्षमीकरण सप्ताह' आझादी का अमृत महोत्सव साजरा करत आहे
भारतीय मानक ब्युरोच्या कार्यालयीन शाखांनी 41 ग्रामीण भागात लोकसंपर्क कार्यक्रम आयोजित केले
ग्रामस्थांमध्ये निर्माण केली ग्राहक हक्कांबाबत जागरुकता
नवी दिल्ली, 17 मार्च 2022
भारताच्या स्वातंत्र्याची 75 वर्षे आणि भारतीय जनता, संस्कृती आणि कर्तृत्वाचा गौरवशाली इतिहास साजरा करणाऱ्या आझादी का अमृत महोत्सवाचा एक भाग म्हणून ग्राहक व्यवहार विभाग 14 मार्च, 2022 पासून “ग्राहक सक्षमीकरण सप्ताह” साजरा करत आहे.
यानिमित्त, आयोजित केलेल्या ' वैशिष्ट्यपूर्ण सप्ताह' या अंतर्गत भारतीय मानक ब्युरो  च्या विविध विभागांद्वारे सात कार्यक्रम आयोजित केले जात आहेत. या व्यतिरिक्त, बीआयएसच्या सर्व विविध शाखांच्या कार्यालयांनी 14 मार्च 2022 रोजी या प्रतिष्ठित सप्ताहाचा आरंभ करण्यासाठी 41 ग्रामीण भागात जनजागृती कार्यक्रम देखील आयोजित केले. यासाठी, प्रत्येक शाखा कार्यालयाने एका विभागीय अधिकाऱ्याची नियुक्ती केली आहे आणि हा कार्यक्रम आयोजित करण्यासाठी त्यांच्या अखत्यारीत एकेक गाव देखील नियोजित केले आहे.
या, सर्व शाखा कार्यालयांनी यशस्वीरित्या जनजागृती कार्यक्रम पार पाडला; ज्यामध्ये गावातील सहभागींना त्यांचे ग्राहक हक्क, ग्राहक संरक्षण कायदा, राष्ट्रीय ग्राहक हेल्पलाइन, दिशाभूल करणाऱ्या जाहिराती, उत्पादनांच्या पॅकेजिंग आणि लेबलिंगवर देण्यात येणारी आवश्यक माहिती इत्यादींबद्दल जागरुक करण्यात आले.बीआयएस योजना तसेच हॉलमार्किंग योजना, आयएसआय मार्क, अनिवार्य प्रमाणन इत्यादींसह इतर उपक्रमांबद्दल देखील माहिती देण्यात आली.
S.Patil/S.Patgaonkar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 143
आरोग्य आणि कुटुंब कल्याण मंत्रालय
आरोग्य आणि कुटुंब कल्याण मंत्रालय: उपक्रम आणि कामगिरी - 2021
नवी दिल्ली, 4 जानेवारी 2022
खालील प्रमुख क्षेत्रांच्या संदर्भात केंद्रीय आरोग्य आणि कुटुंब कल्याण मंत्रालयाची कामगिरी विस्तृत स्वरूपात वाचण्यासाठी कृपया येथे क्लिक करा.
1. कोविडचा प्रसार रोखण्यासाठी आणि प्रभावी उपचारांसाठी उचलण्यात आलेली पावले
2. आयुष्मान भारत
3. मानवी संसाधने
4. आयुषचे मुख्य प्रवाहात येणे
5. राष्ट्रीय रुग्णवाहिका सेवा
6. राष्ट्रीय फिरती वैद्यकीय युनिट्स :
7. मोफत औषध सेवा उपक्रम:
8. मोफत निदान सेवा उपक्रम:
9. राष्ट्रीय शहरी आरोग्य अभियान 
10. प्रधान मंत्री आयुष्मान भारत आरोग्य पायाभूत सुविधा अभियान 
11. गरोदर स्त्रिया, माता, शिशु, मुले, किशोरवयीन आरोग्य आणि पोषण 
12. हर घर दस्तक 
13. राष्ट्रीय क्षयरोग निर्मूलन कार्यक्रम
14. तंबाखू नियंत्रण आणि अंमली पदार्थ व्यसन उपचारासाठी राष्ट्रीय कार्यक्रम [NPTCDAT]
15. प्रधान मंत्री स्वास्थ्य सुरक्षा योजना 
16. नवीन अखिल भारतीय आयुर्विज्ञान संस्था
17. वैद्यकीय शिक्षण
18. कोविड-19 प्रतिबंधक लस:
19. भारतीय वैद्यकीय संशोधन परिषद
20. असंसर्गजन्य रोग आणि पोषण
21. नवीन खरेदी केलेली उपकरणे/साधने
22. भारतीय अन्न सुरक्षा आणि मानक प्राधिकरण
23. वर्ष 2021 साठी राष्ट्रीय एड्स नियंत्रण कार्यक्रमाची स्थिती आणि प्रमुख कामगिरी
24. राष्ट्रीय टेलिमेडिसिन सेवा
25. राष्ट्रीय रोग नियंत्रण केंद्र 
26. इतर कामगिरी
M.Chopade/V.Joshi/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 740
अर्थ मंत्रालय
दोन महसूल मंडळांच्या विलीनीकरणाची बातमी तथ्यहीन
केंद्रीय महसूल कायदा 1963 अंतर्गत स्थापन केलेल्या दोन मंडळांचे विलीनीकरण करण्याचा कोणताही प्रस्ताव सरकारसमोर नाही
नवी दिल्ली, 6 जुलै 2020
एका अग्रगण्य वृत्तपत्रात आज एक बातमी प्रसिद्ध झाली आहे की, सरकार केंद्रीय प्रत्यक्ष कर मंडळ आणि केंद्रीय अप्रत्यक्ष कर आणि सीमाशुल्क मंडळाच्या विलीनीकरणाच्या प्रस्तावावर विचार करीत आहे. ही बातमी तथ्यतः चुकीची आहे कारण केंद्रीय महसूल अधिनियम 1963 अंतर्गत स्थापन केलेल्या दोन मंडळाचे विलीनीकरण करण्याचा सरकारसमोर कोणताही प्रस्ताव नाही. अर्थ मंत्रालयाच्या सक्षम अधिकार्यांकडून तथ्यांची पडताळणी केल्याशिवाय हे प्रकाशित करण्यात आले आहे आणि मंत्रालय जेव्हा मोठ्या संख्येने कर दात्यांना अनुकूल अशा प्रादेशिक कार्यक्षेत्रांमध्ये प्रत्यक्ष मानवी मूल्यांकनांपासून इलेक्ट्रॉनिक पद्धतीने सत्यापन करणे अशा सुधारणांची अंमलबजावणी करत असताना, अशा बातम्या मंत्रालयाचे धोरण विचलित करतात.
वृत्तात म्हटल्याप्रमाणे, हे विलीनीकरण कर प्रशासकीय सुधारणा आयोगाच्या शिफारशींचा भाग होते. सरकारने टीएआरसीच्या अहवालाची सविस्तर पडताळणी केली असून टीएआरसीची ही शिफारस सरकारने अमान्य केली आहे. संसदेत एका प्रश्नाच्या उत्तरात सरकारने दिलेल्या आश्वासनाचा एक भाग म्हणून सरकारने 2018 मध्ये सरकारी आश्वासन समितीसमोर देखील ही वस्तुस्थिती मांडली होती. टीएआरसीच्या शिफारशींवरील कृती अहवाल महसूल विभागाच्या संकेतस्थळावरदेखील उपलब्ध असून या शिफारसी मान्य केलेल्या नाहीत हे अहवालात स्पष्टपणे दिसून येते.
हे स्पष्ट आहे की दिशाभूल करणारी ही बातमी प्रकाशित करण्यापूर्वी सार्वजनिक परिप्रेक्षात उपलब्ध असलेल्या अधिकृत नोंदी तपासण्याची किंवा वित्त मंत्रालयातील संबंधित सक्षम अधिकार्यांकडून अद्ययावत माहिती जाणून घ्यायचा कोणताही प्रयत्न केलेला दिसून येत नाही. हे केवळ निकृष्ट दर्जाची पत्रकारिताच प्रतिबिंबित करत नाहीतर परिश्रम घेण्याकडे पूर्ण दुर्लक्ष केलेले देखील दिसून येते. जर अशा असत्यापित बातम्या वृत्तपत्राच्या पहिल्या पानावर प्रकाशित होणार असतील तर तर ती बातमी वाचणार्या लोकांसाठी एक चिंतेचा विषय बनली पाहिजे. ही बातमी पूर्णपणे निराधार असून असत्यापित म्हणून पूर्णतः नाकारण्यात आली आहे.S.Thakur/S.Mhatre/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 188
पंतप्रधान कार्यालय
गोपाळ कृष्ण गोखले यांना जयंतीनिमित्त पंतप्रधानांची आदरांजली
पंतप्रधान नरेंद्र मोदी यांनी महान स्वातंत्र्यसैनिक गोपाळ कृष्ण गोखले यांना जयंतीनिमित्त आदरांजली वाहिली आहे.
ट्वीट संदेशात पंतप्रधान म्हणाले की, त्यांनी आपले आयुष्य देशसेवेसाठी समर्पित केले, देशातील नागरिकांना यापासून सतत प्रेरणा मिळेल.
पंतप्रधान कार्यालय
कोपनहेगन येथील भारतीय समुदायांशी पंतप्रधानांचा संवाद
नवी दिल्ली, 3 मे 2022
पंतप्रधान नरेंद्र मोदी यांनी डेन्मार्कच्या पंतप्रधान मेटे फ्रेडरिकसन यांच्यासह कोपनहेगन येथील बेल्ला केंद्र येथे भारतीय समुदायाला संबोधित करून त्यांच्याशी संवाद साधला. विद्यार्थी, संशोधक,विविध व्यावसायिक आणि व्यापार क्षेत्रातील भारतीय समुदायाचे एक हजारहून अधिक सदस्य या कार्यक्रमामध्ये सहभागी झाले होते.
पंतप्रधानांनी या प्रसंगी डेन्मार्कच्या पंतप्रधान मेटे फ्रेडरिकसन यांच्या स्नेहपूर्ण वागणुकीची आणि भारतीयांप्रती त्यांना असलेल्या आदराची प्रशंसा केली. हे दोन्ही देश हरित विकासाच्या अभिनव उपाययोजना शोधून काढण्यासाठी एकत्र येऊन काम करू शकतात यावर त्यांनी भर दिला. भारतीय समुदायाने डेन्मार्कमध्ये स्वीकारलेल्या सकारात्मक भूमिकेची त्यांनी प्रशंसा केली. पंतप्रधान मोदी यांनी उपस्थितांना भारताच्या आर्थिक क्षमतेचे अधिक ठळकपणे दर्शन घडविले आणि भारत-डेन्मार्क सहकार्य अधिक वाढविण्याच्या दृष्टीने प्रस्तावांना आमंत्रण दिले.
S.Patil/S.Chitnis/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(